Twee dorpies plaas die regering onder termyn: 'Ons gryp nou in'
Twee dorpe se genoeg-is-genoeg-houding en 'n radikale hooggeregshofbeslissing kan die begin wees van 'n nasionale revolusie teen swak plaaslike owerhede. ANNELIESE BURGESS berig oor hoe die gemeenskappe van Koster en Swartruggens in die Noordwes-provinsie die dienslewering by die munisipaliteit oorgevat het, en hoe ander dorpe nou dieselfde wil doen.
KOSTER is 'n stofwolk-dorpie in die Noordwes-provinsie. En soos in die meeste klein dorpies oor Suid-Afrika heen vreet die verval en agteruitgang aan die nate. Die munisipale infrastruktuur het oor die jare uitmekaargeval – met onverwerkte rioolvullis in die strate en riviere, krane wat vir weke droog is, slaggate en vullis oral.
Dit kom vir jare aan.
In 2018 bereik die inwoners se keelvolheid breekpunt, en die gemor oor korrupsie in die munisipaliteit raak al hoe harder. Uiteindelik kook die woede oor (https://www.bbc.com/news/world-africa-44633331) toe die burgemeester, in die arm en gehawende dorpie, die pad na haar luukse gastehuis laat teer. Haar huis, asook ander besighede wat aan haar behoort, word deur inwoners afgebrand. Sy en 12 raadslede vlug Rustenburg toe...